# മുനി നാരായണ പ്രസാദ്

**ഇംഗ്ലീഷ് വിലാസം**
പ്രദർശിപ്പിക്കുക

| മുനി നാരായണ പ്രസാദ് |
| --- |
| ജനനം | 1938 അാമ9 |
| തൊഴിൽ | സന്ന്യാസി |
| അറിയപ്പെടുന്നത് | ആത്മായനം (ആത്മകഥ) |
| Notable work | സൗന്ദര്യലഹരി(വിവർത്തനം) |

ആത്മീയ ആചാര്യനും വർക്കല ശ്രീനാരായണ ഗുരുകുലം അധ്യക്ഷനുമായിരുന്നു **മുനി നാരായണ പ്രസാദ്** . ഉപനിഷത്തുക്കൾക്കും ഭഗവദ്ഗീതയ്ക്കും ഉൾപ്പെടെ വിരവധി പ്രധാന ഗ്രന്ഥങ്ങളുടെ വിവർത്തനവും വ്യാഖ്യാനവും നിർവഹിച്ചു.

2015 ൽ കേരള സാഹിത്യ അക്കാദമിയുടെ വിവർത്തനത്തിനുള്ള പുരസ്കാരം 'സൗന്ദര്യലഹരി' എന്ന കൃതിയുടെ വിവർത്തനത്തിനു ലഭിച്ചു. 2018 ൽ കേരള സാഹിത്യ അക്കാദമിയുടെ ആത്മകഥക്കുള്ള പുരസ്കാരം 'ആത്മായനം' എന്ന ആത്മകഥക്കു ലഭിച്ചു.2024 ൽ സാഹിത്യത്തിനും വിദ്യാഭ്യാസത്തിനും നല്കിയ സംഭാവനകൾ പരിഗണിച്ച് പദ്മശ്രീ പുരസ്കാരം നല്കി രാജ്യം ആദരിച്ചു.

## ജീവിതരേഖ

1938 ഡിസംബർ ഒൻപതിന് തിരുവനന്തപുരം ജില്ലയിൽ ആറ്റിങ്ങലിനടുത്ത് നഗരൂരിൽ സ്‌കൂൾ അധ്യാപകൻ ജി. മാധവന്റെയും നാരായണിയുടെയും മകനായി ജനിച്ചു. എൻജിനീയറിങ് വിദ്യാഭ്യാസത്തിനു ശേഷം പൊതുമരാമത്തു വകുപ്പിൽ ജോലിയിൽ പ്രവേശിച്ചു.

## സന്ന്യാസി

‘മുനി നാരായണ പ്രസാദ്’ എന്ന പേര് നൽകിയത് നടരാജഗുരുവാണ്. മുനി നാരായണ പ്രസാദ് എന്ന സന്ന്യാസി രൂപപ്പെട്ടത് ശ്രീനാരായണ ഗുരുകുലത്തിലെ മൂന്ന് തലമുറയിലെ ഗുരുക്കന്മാരുടെ ദർശനങ്ങളിലൂടെയാണ്. ശ്രീനാരായണ ഗുരുവിന്റെ അദ്വൈത ദർശനം, നടരാജ ഗുരുവിന്റെ ശാസ്ത്രീയ സമന്വയം, നിത്യചൈതന്യ യതിയുടെ മാനവിക വീക്ഷണം എന്നിവ അദ്ദേഹത്തിൽ സമ്മേളിച്ചു.

1958ൽ വർക്കല നാരായണ ഗുരുകുലത്തിൽ അന്തേവാസിയായി ചേരുകയും 1967ൽ നടരാജഗുരുവിൽ നിന്നും ബ്രഹ്മചാരീദീക്ഷ സ്വീകരിക്കുകയും ചെയ്തു.
1968ൽ ഉദ്യോഗം രാജിവച്ച് ധർമ പ്രചാരകനായിത്തീർന്നു..

1973-1989 കാലഘട്ടത്തിൽ ഗുരുകുലം മാസികയുടെ പത്രാധിപരായിരുന്നു. 1976 ൽ ശാസ്താംകോട്ടയിൽ നടന്ന ലോകമത സമ്മേളനത്തിന്റെ മുഖ്യസംഘാടകനായി.

1985-ൽ നിത്യചൈതന്യയതിയിൽനിന്ന് സന്ന്യാസദീക്ഷ ലഭിച്ചു.

1987 മാർച്ചിൽ മോസ്‌കോ ലോകമത വട്ടമേശ സമ്മേളനത്തിൽ ഇന്ത്യൻ പ്രതിനിധിയായി പങ്കെടുത്തു. 1989-91 കാലയളവിൽ ഫിജിയിലെ നാരായണഗുരുകുലം അധിപനായിരുന്നു.

## നാരായണ ഗുരുകുലത്തിന്റെ ഗുരുവും തലവനും

നിത്യചൈതന്യ യതി ലോകസഞ്ചാരങ്ങളിൽ മുഴുകിയപ്പോൾ ഗുരുകുലത്തിന്റെ പൂർണ ചുമതല പ്രസാദിനായി. 1999-ൽ, ഗുരു ചൈതന്യ യതി മഹാസമാധിയിലെത്തിയപ്പോൾ, മുനി നാരായണ പ്രസാദ് നാരായണ ഗുരുകുലത്തിന്റെ ഗുരുവും തലവനുമായി.

ശ്രീനാരായണ ഗുരുവിന്റെ ജാതിവിരുദ്ധ സന്ദേശത്തെ അദ്ദേഹം ആധുനിക പശ്ചാത്തലത്തിൽ വ്യാഖ്യാനിച്ചു. ജാതി ചോദിക്കരുത് എന്ന് പറയുമ്പോൾ അത് രേഖകളിൽനിന്ന് നീക്കം ചെയ്യലല്ല, മറിച്ച് മനുഷ്യനെ മനുഷ്യനായി കാണുന്ന മാനസികാവസ്ഥയിലേക്ക് വളരലാണെന്ന് അദ്ദേഹം ഊന്നിപ്പറഞ്ഞു.

ഇന്ത്യൻ തത്വശാസ്ത്രം, വേദാന്തം തുടങ്ങിയ വിഷയങ്ങളിൽ മലയാളത്തിലും ഇംഗ്ലീഷിലുമായി 130-ലേറെ പുസ്തകങ്ങൾ രചിച്ചിട്ടുണ്ട്. ഇവയിൽ പലതും ഹിന്ദിയിലേക്കും അസമീസിലേക്കും പരിഭാഷ ചെയ്യപ്പെട്ടിട്ടുണ്ട്. ഗ്രീക്ക് ചിന്തകർ, പൂർണ ജനനം, പ്രബന്ധ മാല, ന്യായദർശനം, വേദാന്തം-നാരായണഗുരുവരെ, ഹിന്ദുമതത്തിലെ ശാസ്ത്ര വീക്ഷണം എന്നിവയാണ് കൃതികളിൽ പ്രധാനം. ഛാന്ദോക്യം, കേനം, കഠം, പ്രശ്‌നം, മുണ്ഡകം, തൈത്തിരീയം, ഐതരേയം എന്നീ ഉപനിഷത്തുകൾക്കും ഭഗവദ്‌ഗീതയ്‌ക്കും നാരായണഗുരുവിന്റെ വേദാന്ത സൂത്രത്തിനും ഇംഗ്ലീഷിലും മലയാളത്തിലും വ്യാഖ്യാനം, നാരായണ ഗുരുവിന്റെ എല്ലാ പദ്യ കൃതികളുടെയും സ്വതന്ത്രമായ വ്യാഖ്യാനം രചിച്ചിട്ടുണ്ട്.

## കൃതികൾ

* കഠോപനിഷത്ത്
* വിഷ്‌ണു സ്‌തോത്രങ്ങൾ
* സൗന്ദര്യലഹരി (വ്യാഖ്യാനം)
* ഒരു ഗുരു ശിഷ്യ ബന്ധം
* കർമ്മവും പുനർജന്മവും
* ഗ്രീക്കുചിന്തകർ
* സുബ്രഹ്‌മണ്യകീർത്തനം
* സുഭാഷിതങ്ങൾ
* വിഷ്‌ണു സ്‌തോത്രങ്ങൾ
* പ്രപഞ്ചസൃഷ്‌ടി
* ബ്രഹ്‌മവിദ്യാപഞ്ചകം
* ഭദ്രകാള്യഷ്‌ടകം
* അദ്വൈത ദീപിക
* ന്യായദർശനം
* സദാശിവദർശനം-അർദ്ധനാരീശ്വരസ്‌തവം

## പുരസ്കാരങ്ങൾ

* വിവർത്തനത്തിനുള്ള കേരള സാഹിത്യ അക്കാദമി പുരസ്കാരം (2015)
* ജീവചരിത്രത്തിനുള്ള കേരള സാഹിത്യ അക്കാദമി പുരസ്കാരം (2018)

• പദ്മശ്രീ പുരസ്കാരം (2024)

## സമാധി

വെഞ്ഞാറമ്മൂട് ഗോകുലം മെഡിക്കൽ കോളേജിൽ ചികിത്സയിലിരിക്കേ 2026, ഏപ്രിൽ 25 പുലർച്ചെ 3.55 ഓടെയാണ് മരണം.ഹൃദയസംബന്ധവും വാർദ്ധക്യസഹജവുമായ അസുഖബാധിതനായിരുന്നു.ഭൗതികദേഹം ആശുപത്രിയിൽനിന്നും അദ്ദേഹത്തിന്റെ ആശ്രമമായ ശ്രീ നാരായണ ഗുരുകുലത്തിലെത്തിച്ച് പൊതുദർശനത്തിനു വച്ചശേഷം വൈകുന്നേരം ആറുമണിയോടെ ബ്രഹ്‌മവിദ്യാമന്ദിരത്തിന് സമീപത്ത് സമാധി ഇരുത്തി.

## അവലംബം

3.